ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኤርትራዊ ዮውሃንስ ዑቕቡ፡ ድሌትን ጻዕርን ዘይቅይሮ ነገር የሎን 31 ጉንቦት 2019 ምንጪ ስእሊ, yowhanes okbu ኣብ ከተማ ኣስመራ ኣብ ማይ ተመናይ ተወሊዱ ዝዓበየ መንእሰይ ዮውሃንስ ዑቕቡ፡ ከም ኩሎም መዘናታቱ፡ ተማሂሩ ንነብሱ ኣብ ዝለዓለ ደረጃ ክርእያ እዩ ዝሓልም ነይሩ። ኣብ መባእታ ፊደላት ኣጠናቒቑ፡ ኣብ ማእከላይ ደረጃ ፍልጠት ደሪቡ፡ ናብቲ ዝሓልሞ ዘነበረ ዝለዓለ መሳልል ፍልጠት ቅድሚ ምሕኳሩ ግን ሃገራዊ ግዴታ፡ ሃገራዊ ሕቶ ከቲሩዎ። ከም ኩሎም ኤርትራውያን ስድራ-ቤታት፡ ብዛዕባ ገድልን ተጋደልትን፡ ብዛዕባ ናጽነትን ዓወትን ካብ እተዕልል፡ ኣባላታ ናብ ቃልሲ ዘሳተፈት፡ "ኣሕዋትኩም፡ ሓደ መዓልቲ ባንዴራ ናጽነት ሒዞም ክጽምበሩና እዮም" እናተባህለ ስለዝዓበየ፡ ሰውራ ኤርትራ ናብ ከበሳታት ምስተቐልቀለን፡ ህዝባዊ ግንባር ዋላ እታ ዝነኣሰት ሃገራዊ ኣበርክቲ ዝጠልበላ ዝነበረ እዋን፡ ገና ዓቕሚ ኣዳም ከይመልአ እጃሙ ከበርክት ናብ ቃልሲ ተጸምቢሩ። ኣይደንጎየን ከኣ ኣብ ጽምብል ናጽነት ምስ መውጻእቲ ሓራ አሕዋቱ፡ ዘሊሉን ዓሊሉን። 'ኤርትራውነተይ ዝረኸብኩላ መዓልቲ ናጽነት ተጨውያ' ሆላንድ፦ “ሓደ መዓልቲ ንሃገርና ክንምለስ ኢና” እናተባሃልና ኢና ዓቢና ኤርትራዊት ማርታ ኤርምያስ፡ ዓላሚት 'ፍኖት ናብ ዓወት' እቲ ግንባር ዓቕሚ ሰራዊቱ ክንኪ እንከሎ ከኣ ምስቶም ዝተፋነው ተጋደልቲ 90ታት ተፋንዩ ትምህርቲ ሙዚቃ ቀሲሙ፡ ስነ-ጥበባዊ ፍቕሩ ከዕግብ ፋሕተርተር እናበለ፡ ኩናት ዶባት 1998-2000 ኣጋጢሙ ኩሉ ብረት ዝፈልጥ ዘበለ ክኸትት ስለዝተሓተተ፡ ኣብ ዝፈተላለየ ዓውደ ውግኣት ተሳቲፉ ልዑላውነት ሃገር ንውሓስ ተወፍዩ። "ኣተኣላልያ ኩናት ዶባት ይገምገም፡ ኩናት ካብ ዓረፈ ብውሽጣዊ ጉዳያትና ንዛተ" ዝበሉ ላዕለዎት ሰበስልጣንን ካድራትን ኤርትራ ምስተኣስሩን፡ ናይ ብሕቲ ጋዜጣታትን ኣዳለውተንን ምስተቐየዱን ኣብ መወዳእታ 2001 ካብታ ዝዓበየላ ኣስመራ ብዘይሕጋዊ መገዲ ንሱዳን ኣትዩ፡ ካብኡ ብኣጻምእ ሰሃራ ንሊብያ ኣትዩ። ኣብ መገዲ ሰሃራ መኪና ስለዝተበላሸወቶም፡ ደሃይ ኣጥፊኦም ምስተቐብጹ፡ ድሕሪ ወርሒ ኣይምውታት ኣይሱሩራት ኮይኖም ንሊብያ ኣትዮም። ለይቲ ሰሃራ ክሳብ አዕጽምትኻ ዝዞሩቕ ቀዝሒ ከምዘለዎ ዝተማህረሉ ኣጋጣሚ እዩ። ሊብያ ናይ መወዳእታ መዓልቦ ስለዘይኮነ፡ ምስ ደቂ ገዛውቱ ባሕሪ ሜዲተራንያን ክሰግር እናተሸባሸቡ፡ ብጃልባ ዕንጨይቲ ኢና ንኸይድ ናይ ጎማ ጃልባ እባ ትሕሸና ተባሂሎም ተኸፋፊሎም። እቶም ብጃልባ ዕንጨይቲ ዝተበገሱ መማጽእቱ ናብ ማልታ ክኣትው እንከለው፡ ንሱን ብጾቱን ግን ድሕሪ መሪር ተጋድሎ ባሕሪ፡ ካብ ገፈፍቲ ዓሳ ቱኒዝያ ደገፍ ረኺቦም ብሓይሊ ባሕሪ ጥልያን ተሓጊዞም ንጥልያን ኣትዮም። ሕማቕ ኣጋጣሚ ኮይኑ ከኣ ሓያሎ ካብቶም መተዓብይቱን መማጽእቱን ካብ ማልታ ብሓይሊ ተጠሪዞም ናብ ኤርትራ ተመሊሶም ኣደዳ ማእሰርትን ስቅያትን ኮይኖም። ምንጪ ስእሊ, yohanes okbu ዳሕራይ ግዳ ሓያሎ ካብኣቶም ተመሊሶም ንሱዳን ተሰዲዶም። ካናዳ ዑቕባ ስለዝሃበቶም ግን፡ ካብ ሱዳን ብውሑስ መገዲ ንካናዳ ኣትዮም ይነብሩ ኣለው። "ዕድል ድዩ ጽሕፍቶ ኣይርድኣንን እዩ" ይብል ዮውሃንስ ነቲ ኩነታት ክገልጾ እንከሎ። ብሓደ ዝነቐሉ መተዓብይቲ ብጃልባ ዕንጨይቲ ንኺድ፡ ኣይፋል ብጃልባ ጎማ ይሕሸና ተበሃሂሎም ተፈላልዮም ክሳብ ንህይወት ዝፍትን ከቢድ ሓደጋ ተፈታቲኑዎም። ዮውሃንስ፡ ናይ ጎማ ጃልባ እቲ ካላማደርያ እንተዘይነፊሱ፡ ዋላ ሞተር እንተ ተበላሸወ፡ ጸምበለል ስለእትብል፡ ጃልባ እንጨይቲ ግን ሞተር እንተጠፊኡ ስለትጉምቦ፡ ጃልባ ጎማ ከም ዝመረጸ የዘንቱ። ኣብ ጥልያን ምስ ኣተው ምንም ሓገዝ ስለዘይተገብረሎምን ናብ ዝማእመኦም ክኸዱ ስለዝተነግሮምን ዮውሃንስ ናብ ሃገረ ሆላንድ ኣትዩ ዑቕባ ሓቲቱ ክነብር ጀሚሩ። ህይወት ስደት ከመይ ገጢሙዎ?
